ഞങ്ങളില് ഒരാളെ ലക്ഷ്യമിട്ട് ആക്രമിച്ചാല്, 11 പേരും ഒന്നിച്ച് എതിര്ക്കും ഇംഗ്ലണ്ട് താരങ്ങളോട് കെഎല് രാഹുല് ലണ്ടന്: ലോര്ഡ്സ് ക്രിക്കറ്റ് ടെസ്റ്റില് ഉജ്ജ്വല വിജയമാണ് ഇംഗ്ലണ്ടിനെതിരെ ഇന്ത്യ സ്വന്തമാക്കിയത്. മത്സരത്തിന്റെ അവസാന ദിവസത്തില് സ്ലെഡ്ജിങിലൂടെ ഇന്ത്യന് താരങ്ങളുടെ ആത്മവിശ്വാസം തകര്ക്കാനുള്ള ശ്രമങ്ങള് ഇംഗ്ലണ്ട് താരങ്ങള് നിരന്തരം നടത്തിയിരുന്നു. കളി കൈവിട്ടു പോകുമെന്ന തോന്നലിന് പിന്നാലെയായിരുന്നു ഇംഗ്ലീഷ് താരങ്ങളുടെ ഇത്തരം ശ്രമങ്ങള്. എന്നാല് ഇന്ത്യന് താരങ്ങള് തിരിച്ചും മറുപടി പറഞ്ഞു. ഇംഗ്ലീഷ് നിരയിലെ വെറ്ററന് താരം ജയിംസ് ആന്ഡേഴ്സനും ഇന്ത്യന് നായകന് വിരാട് കോഹ്ലിയും തമ്മിലാണ് ആദ്യം കളത്തില് മുഖാമുഖമെത്തിയത്. പിന്നാലെ നാലാം ദിനത്തില് പന്തു കൊണ്ട് വരിഞ്ഞു മുറുക്കിയ ജസ്പ്രിത് ബുമ്രയുമായി ആന്ഡേഴ്സന് കോര്ത്തു. അന്ന് ഒന്നും മിണ്ടാതെ മടങ്ങിയ ബുമ്രയ്ക്കെതിരെ അവസാന ദിനം ജോസ് ബട്ലറും മാര്ക്ക് വുഡും രംഗത്തെത്തിയതോടെ വാക്പോര് പൂര്ണം. മത്സരത്തിന്റെ അവസാന ദിനം ബുമ്രയും മുഹമ്മദ് ഷമിയും ചേര്ന്നുള്ള അര്ധ സെഞ്ച്വറി കൂട്ടുകെട്ട് ഇംഗ്ലണ്ടിന്റെ കണക്കുകൂട്ടലുകള് തെറ്റിച്ചതോടെയാണ് ജോസ് ബട്ലറിന്റെ നേതൃത്വത്തില് ഇംഗ്ലീഷ് താരങ്ങള് വാക്പോരിന് തുടക്കമിട്ടത്. ഇപ്പോഴിതാ ഇക്കാര്യത്തില് ഇംഗ്ലണ്ടിന് മുന്നറിയിപ്പുമായി എത്തുകയാണ് മത്സരത്തില് മാന് ഓഫ് ദി മാച്ച് പുരസ്കാരം നേടിയ ഇന്ത്യന് ഓപ്പണര് കെഎല് രാഹുല്. ചെറിയ തോതിലുള്ള വാക് പോരുകളൊന്നും ഇന്ത്യന് ടീം ഗൗനിക്കുന്നില്ലെന്ന് രാഹുല് വ്യക്തമാക്കി. അതേസമയം, കൂട്ടത്തില് ഒരാളെ ഒറ്റപ്പെടുത്തി ആക്രമിക്കാന് ശ്രമിച്ചാല് ടീമിലുള്ള 11 പേരും ഒരുമിച്ച് നിന്ന് എതിര്ക്കുമെന്നും രാഹുല് മുന്നറിയിപ്പു നല്കി. രണ്ട് കരുത്തരായ ടീമുകള് നേര്ക്കുനേര് വരുമ്ബോള് ഇത്തരം നിമിഷങ്ങളൊക്കെ സ്വാഭാവികമാണ്. കളിയില് പരമാവധി മികവു പുറത്തെടുത്ത് ഇരു ടീമുകളും ഒപ്പത്തിനൊപ്പം പൊരുതുമ്ബോള് വാക്കുകള് കൊണ്ടുള്ള ആക്രമണവും ഉണ്ടായേക്കാം. ഇരു ടീമുകളും വിജയത്തിനായി എത്രമാത്രം ആഗ്രഹിക്കുന്നുവെന്നതിന്റെ സൂചനയാണത്. ഇത്തരം ചെറിയ വാക്പോരുകള് ഞങ്ങള് ഗൗനിക്കുന്നില്ല. പക്ഷേ ഞങ്ങളുടെ കൂട്ടത്തില് ഒരാളെ ലക്ഷ്യമിട്ട് ആക്രമിച്ചാല്, ഞങ്ങള് 11 പേരും ഒന്നിച്ചുതന്നെ എതിര്ത്തിരിക്കും രാഹുല് പറഞ്ഞു.